ประกาศกระทรวงแรงงาน
ประกาศกระทรวงแรงงาน
เรื่อง
หลักเกณฑ์และวิธีการเลือกกรรมการผู้แทนผู้จ้างงาน
และกรรมการผู้แทนผู้รับงานไปทำที่บ้านในคณะกรรมการคุ้มครองการรับงานไปทำที่บ้าน[๑]
 

โดยที่พระราชบัญญัติคุ้มครองผู้รับงานไปทำที่บ้าน พ.ศ. ๒๕๕๓
กำหนดให้มีคณะกรรมการคุ้มครองการรับงานไปทำที่บ้าน ทั้งนี้
การเลือกกรรมการผู้แทนผู้จ้างงานและกรรมการผู้แทนผู้รับงานไปทำที่บ้านให้เป็นไปตามหลักเกณฑ์และวิธีการที่รัฐมนตรีประกาศกำหนด

อาศัยอำนาจตามความในมาตรา ๔ วรรคหนึ่ง และมาตรา ๒๕ วรรคสาม
แห่งพระราชบัญญัติคุ้มครองผู้รับงานไปทำที่บ้าน พ.ศ. ๒๕๕๓ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงแรงงานจึงออกประกาศไว้ ดังต่อไปนี้

ข้อ ๑ ในประกาศนี้
ผู้รับงานไปทำที่บ้าน
หมายความว่า
บุคคลหรือกลุ่มบุคคลซึ่งตกลงกับผู้จ้างงานเพื่อรับทำงานอันเป็นงานที่รับไปทำที่บ้าน
ผู้จ้างงาน หมายความว่า
ผู้ประกอบกิจการซึ่งตกลงจ้างผู้รับงานไปทำที่บ้านให้ทำงานที่รับไปทำที่บ้าน
ไม่ว่าตกลงมอบงานด้วยตนเองหรือโดยผ่านตัวแทน หรือกระทำในลักษณะผู้รับเหมาช่วงก็ตาม
คณะกรรมการ หมายความว่า
คณะกรรมการคุ้มครองการรับงานไปทำที่บ้าน
อธิบดี หมายความว่า
อธิบดีกรมสวัสดิการและคุ้มครองแรงงาน

หมวด ๑
การเสนอชื่อผู้แทนผู้จ้างงานและผู้แทนผู้รับงานไปทำที่บ้าน
 

ข้อ ๒
ให้อธิบดีประกาศกำหนดการขึ้นทะเบียนผู้จ้างงานและผู้รับงานไปทำที่บ้านที่ประสงค์จะเลือกกันเองเป็นผู้แทนผู้จ้างงานและผู้แทนผู้รับงานไปทำที่บ้านเป็นระยะเวลาไม่น้อยกว่าสามสิบวันก่อนการเลือกกันเอง
การขึ้นทะเบียนตามวรรคหนึ่งให้เป็นไปตามหลักเกณฑ์และวิธีการที่อธิบดีประกาศกำหนด

ข้อ ๓
ให้อธิบดีแจ้งให้ผู้จ้างงานและผู้รับงานไปทำที่บ้านที่ได้ขึ้นทะเบียนตามข้อ
๒ แจ้งชื่อผู้แทนของตนจำนวนหนึ่งคน ตามแบบและระยะเวลาที่อธิบดีกำหนด
การแจ้งชื่อผู้แทน ให้แจ้ง ณ กรมสวัสดิการและคุ้มครองแรงงาน
สำนักงานสวัสดิการและคุ้มครองแรงงานจังหวัดทุกจังหวัด
หรือกลุ่มงานสวัสดิการและคุ้มครองแรงงานพื้นที่ทุกพื้นที่ แล้วแต่กรณี

ข้อ ๔
ผู้แทนซึ่งได้รับการแจ้งชื่อตามข้อ ๓
ต้องมีคุณสมบัติและไม่มีลักษณะต้องห้าม ดังต่อไปนี้
(๑) มีสัญชาติไทย
(๒) มีอายุไม่ต่ำกว่ายี่สิบห้าปีบริบูรณ์
(๓) เป็นผู้จ้างงานหรือเป็นผู้รับงานไปทำที่บ้าน
ที่ได้ขึ้นทะเบียนตามข้อ ๒ กรณีผู้จ้างงานเป็นนิติบุคคล
ผู้แทนผู้จ้างงานต้องเป็นผู้มีอำนาจกระทำการแทนนิติบุคคล
(๔)
ไม่เป็นบุคคลที่รัฐมนตรีว่าการกระทรวงแรงงานให้ออกจากการเป็นกรรมการในคณะกรรมการเพราะเหตุขาดประชุมสามครั้งติดต่อกันโดยไม่มีเหตุอันสมควร
หรือมีความประพฤติเสื่อมเสีย บกพร่อง หรือไม่สุจริตต่อหน้าที่
เว้นแต่พ้นระยะเวลาการให้ออกมาแล้วไม่น้อยกว่าสามปี
(๕) ไม่เป็นบุคคลล้มละลาย คนไร้ความสามารถ
หรือคนเสมือนไร้ความสามารถ
(๖)
ไม่เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษที่ได้กระทำโดยประมาทหรือความผิดลหุโทษ

ข้อ ๕
ให้อธิบดีตรวจสอบคุณสมบัติและลักษณะต้องห้ามของผู้แทนตามข้อ ๓
และแจ้งผลให้ผู้จ้างงาน ผู้รับงานไปทำที่บ้านและผู้แทนทราบ
ในกรณีที่ผู้จ้างงาน ผู้รับงานไปทำที่บ้านหรือผู้แทน
ได้รับแจ้งว่าขาดคุณสมบัติหรือมีลักษณะต้องห้ามให้มีสิทธิอุทธรณ์เป็นหนังสือต่อปลัดกระทรวงแรงงานภายในสิบห้าวันนับแต่วันที่ได้รับแจ้ง
และให้ปลัดกระทรวงแรงงานพิจารณาวินิจฉัยอุทธรณ์ให้แล้วเสร็จภายในสิบห้าวันนับแต่วันที่ได้รับเรื่องอุทธรณ์คำวินิจฉัยอุทธรณ์ของปลัดกระทรวงแรงงานให้เป็นที่สุด

ข้อ ๖
เมื่อครบระยะเวลาในการแจ้งชื่อผู้แทนตามที่อธิบดีกำหนด
หากปรากฏว่าผู้แทนมีเพียงหญิงหรือชาย ให้อธิบดีแจ้งให้ผู้จ้างงาน
หรือผู้รับงานไปทำที่บ้าน ตามข้อ ๓
ที่ยังไม่ได้เสนอชื่อมีสิทธิเสนอชื่อผู้แทนเพิ่มเติมในส่วนที่ยังไม่มีผู้ได้รับการเสนอชื่อหญิงหรือชายแล้วแต่กรณีภายในระยะเวลาที่อธิบดีกำหนด
โดยให้นำความในข้อ ๓ ข้อ ๔ และข้อ ๕ มาใช้บังคับโดยอนุโลม

หมวด ๒
การเตรียมการประชุม
และการประชุมเลือกกันเอง
 

ข้อ ๗
ให้อธิบดีประกาศรายชื่อและหมายเลขประจำตัวของผู้แทนที่มีสิทธิเข้าร่วมประชุมเลือกกันเองของแต่ละฝ่าย
วัน เวลา และสถานที่ประชุม ณ
กรมสวัสดิการและคุ้มครองแรงงานสำนักงานสวัสดิการและคุ้มครองแรงงานจังหวัดทุกจังหวัด
และกลุ่มงานสวัสดิการและคุ้มครองแรงงานพื้นที่ทุกพื้นที่
ไม่น้อยกว่าสิบห้าวันก่อนวันประชุมเลือกกันเอง

ข้อ ๘
ให้อธิบดีเตรียมการประชุมเพื่อเลือกกันเองของผู้แทน
ดังต่อไปนี้ให้อธิบดีมีหนังสือแจ้งกำหนดวัน เวลา
และสถานที่ประชุมให้ผู้แทนที่มีสิทธิเข้าร่วมประชุมทราบด้วย
(๑) จัดทำบัญชีรายชื่อ
หมายเลขประจำตัวของผู้แทนแต่ละฝ่าย
(๒) จัดหาอุปกรณ์สำหรับใช้ลงคะแนน ดังนี้
(ก) บัตรลงคะแนน
(ข) หีบบัตรลงคะแนน
(ค) คูหาสำหรับลงคะแนน
(ง) เครื่องเขียน
(จ) กระดานดำ กระดาษ
หรืออุปกรณ์อย่างอื่นที่คล้ายคลึงกัน
เพื่อใช้ในการนับคะแนนบัตรลงคะแนนเป็นไปตามแบบที่อธิบดีกำหนด

ข้อ ๙
ให้อธิบดีหรือผู้ซึ่งอธิบดีมอบหมายเป็นประธานการประชุมเลือกกันเองของผู้แทนที่ได้รับการประกาศรายชื่อ ทั้งนี้ การเลือกกันเองให้ใช้วิธีลงคะแนนลับ
การประชุมเลือกกันเอง
ต้องมีผู้แทนที่มีสิทธิเข้าร่วมประชุมจำนวนไม่น้อยกว่าหนึ่งในห้า
จึงจะถือว่าครบองค์ประชุม
กรณีที่ผู้แทนมาไม่ครบองค์ประชุมตามวรรคสอง
ให้อธิบดีเรียกประชุมใหม่ภายในสิบห้าวันนับตั้งแต่วันที่นัดประชุมครั้งแรก การประชุมครั้งหลังนี้แม้จะมีผู้แทนเข้าร่วมประชุมจำนวนเท่าใดให้ถือว่าครบองค์ประชุม

ข้อ ๑๐
ผู้แทนคนหนึ่งจะลงคะแนนเลือกกันเองได้ไม่เกินสามคน

ข้อ ๑๑
ให้อธิบดีแต่งตั้งคณะกรรมการตรวจนับคะแนนจำนวนไม่น้อยกว่าห้าคน
ประกอบด้วยประธานกรรมการและกรรมการไม่น้อยกว่าสี่คน
โดยประธานกรรมการและกรรมการหนึ่งคน
แต่งตั้งจากข้าราชการกรมสวัสดิการและคุ้มครองแรงงาน
ส่วนกรรมการที่เหลือแต่งตั้งจากผู้แทนที่เข้าร่วมประชุมเลือกกันเอง
ให้คณะกรรมการตรวจนับคะแนนมีอำนาจหน้าที่ ดังต่อไปนี้
(๑) ควบคุมดูแลการประชุมเลือกกันเองให้เป็นไปด้วยความเรียบร้อย
(๒) อำนวยความสะดวกแก่ผู้แทนที่เข้าร่วมประชุม
และไม่ให้ผู้ที่ไม่เกี่ยวข้องเข้าไปในสถานที่จัดประชุม
(๓) ตรวจสอบหลักฐานการแสดงตนของผู้แทน
บันทึกชื่อและหมายเหตุลงในบัญชีรายชื่อผู้แทน
(๔) วินิจฉัยชี้ขาดการใช้สิทธิลงคะแนนของผู้แทน
(๕) วินิจฉัยบัตรดี บัตรเสีย ตรวจนับและรวมคะแนน
รวมทั้งรายงานผลการนับคะแนนและประกาศผลการนับคะแนน
ให้อธิบดีแต่งตั้งเจ้าหน้าที่คะแนนจากข้าราชการกรมสวัสดิการและคุ้มครองแรงงาน
เพื่อทำหน้าที่ช่วยเหลือคณะกรรมการตรวจนับคะแนนในการปฏิบัติหน้าที่

ข้อ ๑๒
การลงมติวินิจฉัยของคณะกรรมการตรวจนับคะแนนให้ถือเสียงข้างมาก
กรรมการตรวจนับคะแนนคนหนึ่งให้มีเสียงหนึ่งในการออกเสียงลงมติ
ถ้ามีคะแนนเท่ากันให้ประธานออกเสียงเพิ่มขึ้นได้อีกเสียงหนึ่งเป็นเสียงชี้ขาด

ข้อ ๑๓
ในระหว่างเวลาเปิดการลงคะแนนเลือกกันเอง
ให้ผู้แทนไปแสดงตนต่อกรรมการตรวจนับคะแนน โดยแสดงบัตรประจำตัวประชาชนหรือบัตรประจำตัวประชาชนที่หมดอายุ
หรือหลักฐานอื่นใดของทางราชการ หรือหน่วยงานของรัฐที่มีรูปถ่ายสามารถแสดงตนได้
และมีหมายเลขประจำตัวประชาชนของผู้ถือบัตรให้กรรมการตรวจนับคะแนนตรวจสอบรายชื่อในบัญชีรายชื่อผู้แทน
และบันทึกหมายเลขของบัตรและชื่อหน่วยงานของรัฐที่ออกบัตรแล้วให้ผู้แทนลงลายมือชื่อหรือพิมพ์ลายนิ้วมือในบัญชีรายชื่อผู้แทนแล้ว
ให้กรรมการตรวจนับคะแนนมอบบัตรลงคะแนนให้แก่ผู้นั้นเพื่อไปลงคะแนน
ผู้แทนต้องมาใช้สิทธิลงคะแนนด้วยตนเอง
จะมอบให้ผู้อื่นมาใช้สิทธิแทนไม่ได้
ในกรณีที่สงสัยว่าผู้ที่มาแสดงตนนั้นไม่ใช่ผู้ที่มีชื่อในบัญชีรายชื่อผู้แทน
ให้คณะกรรมการตรวจนับคะแนนเป็นผู้วินิจฉัยชี้ขาด
และต้องบันทึกคำวินิจฉัยและลงลายมือชื่อไว้ด้วย
เมื่อถึงเวลาเปิดการลงคะแนนให้ประธานกรรมการตรวจนับคะแนนประกาศเปิดการลงคะแนนและเปิดหีบบัตรลงคะแนนต่อหน้าผู้แทนซึ่งอยู่ในที่ประชุม
เพื่อแสดงว่าไม่มีบัตรลงคะแนนหรือสิ่งใดอยู่ในหีบบัตรลงคะแนน
และให้บันทึกการดำเนินการดังกล่าวไว้ โดยให้ผู้แทนไม่น้อยกว่าสองคนซึ่งอยู่ ณ
สถานที่ประชุมในขณะนั้นลงลายมือชื่อในบันทึกด้วย

ข้อ ๑๔
การลงคะแนนในการประชุมเลือกกันเอง ให้ทำเครื่องหมายกากบาทลงในช่องทำเครื่องหมายในบัตรลงคะแนนให้ตรงกับหมายเลขประจำตัวของผู้แทนที่เข้าประชุม
และในกรณีที่ผู้แทนไม่ประสงค์จะลงคะแนนให้ผู้แทนทำเครื่องหมายกากบาทในช่องทำเครื่องหมาย
ไม่ลงคะแนน ในบัตรลงคะแนน

ข้อ ๑๕
เมื่อผู้แทนได้รับบัตรแล้วให้ไปยังคูหาลงคะแนนที่ว่างคราวละหนึ่งคน
เพื่อลงคะแนนโดยให้ทำเครื่องหมายกากบาทลงในบัตรลงคะแนน
และพับบัตรที่ลงคะแนนเพื่อมิให้ผู้อื่นทราบได้ว่าลงคะแนนให้แก่ผู้ใดหรือไม่ประสงค์จะลงคะแนนให้ผู้แทนรายใด
แล้วให้นำบัตรนั้นใส่ลงในหีบบัตรด้วยตนเองต่อหน้ากรรมการตรวจนับคะแนน
ก่อนออกไปจากสถานที่ลงคะแนนในการประชุมเลือกกันเอง

ข้อ ๑๖
ผู้แทนจะนำเอกสาร หรือกระทำด้วยประการใด ๆ
ซึ่งเป็นการระบุรายชื่อหรือหมายเลขประจำตัวของผู้แทนเข้าไป ณ
สถานที่ลงคะแนนไม่ได้ ทั้งนี้
ไม่ว่าด้วยเหตุผลใดก็ตาม

หมวด ๓
การตรวจนับและรวมคะแนน
 

ข้อ ๑๗
เมื่อไม่มีผู้แทนคนใดซึ่งอยู่ในที่ประชุมประสงค์จะลงคะแนนแล้ว
ให้การประชุมเพื่อลงคะแนนเลือกกันเองยุติลง
ให้คณะกรรมการตรวจนับคะแนนประกาศปิดการลงคะแนนเลือกกันเองและให้เจ้าหน้าที่นับคะแนนดำเนินการตรวจนับและรวมคะแนน
ณ สถานที่ลงคะแนนโดยเปิดเผยจนแล้วเสร็จ ห้ามมิให้เลื่อนหรือประวิงการนับคะแนน

ข้อ ๑๘
บัตรลงคะแนนต่อไปนี้ ให้ถือว่าเป็นบัตรเสีย
(๑)
บัตรที่มิใช่บัตรที่คณะกรรมการตรวจนับคะแนนจัดเตรียมไว้ให้เพื่อลงคะแนน
(๒) บัตรที่มิได้ทำเครื่องหมายลงคะแนน
(๓)
บัตรที่มีเครื่องหมายหรือข้อความอื่นใดนอกจากเครื่องหมายกากบาท
(๔) บัตรที่ไม่อาจทราบได้ว่าลงคะแนนให้กับผู้แทนคนใด
(๕)
บัตรที่ทำเครื่องหมายลงคะแนนให้กับผู้แทนเกินกว่าสามคน
(๖) บัตรที่ลงคะแนนให้กับผู้แทนที่ไม่มาร่วมประชุม
(๗) บัตรที่ทำเครื่องหมายนอกช่อง
(๘)
บัตรที่ทำเครื่องหมายลงคะแนนทั้งในช่องทำเครื่องหมาย และในช่องไม่ประสงค์ลงคะแนน
บัตรดังกล่าวให้กรรมการสลักหลังว่า เสีย
พร้อมทั้งระบุเหตุผลของการเป็นบัตรเสียและต้องมีกรรมการตรวจนับคะแนนไม่น้อยกว่าสามคนลงลายมือชื่อกำกับไว้
ในการนับคะแนน หากปรากฏว่ามีบัตรเสีย
ให้แยกบัตรเสียออกไว้เป็นส่วนหนึ่ง และห้ามมิให้นับบัตรเสียเป็นคะแนนไม่ว่ากรณีใด
กรณีบัตรเสียที่ลักษณะตามข้อ ๑๘ (๓) และ (๖)
ให้ถือเป็นบัตรเสียเฉพาะที่ทำเครื่องหมายนอกช่องทำเครื่องหมาย
หรือเสียเฉพาะช่องผู้แทนที่ไม่มาร่วมประชุม

ข้อ ๑๙
ให้คณะกรรมการตรวจนับคะแนนประกาศผลการนับคะแนน ณ สถานที่ประชุมนั้น
และให้จัดทำบัญชีรายชื่อผู้ที่ได้รับคะแนนมากที่สุดตามลำดับจนถึงผู้ได้รับคะแนนน้อยที่สุดเรียงตามลำดับจนครบจำนวนแล้วมอบให้อธิบดีโดยเร็ว
ในกรณีที่มีผู้ได้คะแนนเท่ากันในลำดับใด
ให้คณะกรรมการตรวจนับคะแนนดำเนินการจับสลากโดยเปิดเผยเพื่อเรียงลำดับระหว่างผู้ได้คะแนนเสียงเท่ากันในลำดับนั้น

ข้อ ๒๐ เมื่อการนับคะแนนเสร็จสิ้นแล้ว
ให้คณะกรรมการตรวจนับคะแนนเก็บบัตรที่ไม่ใช้
นับคะแนนใส่ซองปิดผนึกแล้วลงลายมือชื่อกรรมการตรวจนับคะแนนเกินกึ่งหนึ่งของคณะกรรมการตรวจนับคะแนนกำกับไว้บนซอง
โดยแยกบัตรที่ไม่ใช้ในการลงคะแนน บัตรที่ใช้นับคะแนนซึ่งต้องแยกบัตรดี
บัตรที่ผู้ลงคะแนนทำเครื่องหมายกากบาทในช่อง ไม่ลงคะแนน และบัตรเสียไว้ให้ชัดเจน
และส่งมอบให้อธิบดีพร้อมกับหลักฐานการดำเนินการของคณะกรรมการตรวจนับคะแนนตามข้อ ๑๑
และบัญชีรายชื่อผู้ได้รับเลือกเป็นผู้แทน
เมื่อประกาศผลการนับคะแนนแล้ว
อธิบดีจะทำลายบัตรลงคะแนนและเอกสารอื่นได้เมื่อพ้นระยะเวลาคัดค้านการเลือกกันเองไม่น้อยกว่าเจ็ดวัน

ข้อ ๒๑
เมื่อคณะกรรมการตรวจนับคะแนนประกาศผลการนับคะแนนแล้ว
ถ้าผู้แทนที่เข้าประชุมเห็นว่าการที่บุคคลใดได้รับการเลือกกันเองเป็นไปโดยมิชอบ
ให้มีสิทธิยื่นคำคัดค้านต่ออธิบดีภายในกำหนดเจ็ดวัน นับแต่วันประกาศผลการตรวจนับคะแนน
เมื่ออธิบดีได้รับคำร้องคัดค้านแล้ว ให้วินิจฉัยสั่งการโดยไม่ชักช้า
คำวินิจฉัยสั่งการของอธิบดีให้เป็นที่สุด

ข้อ ๒๒
เมื่อพ้นระยะเวลาตามข้อ ๒๑
ให้อธิบดีประกาศรายชื่อผู้แทนผู้จ้างงานและผู้แทนผู้รับงานไปทำที่บ้านเพื่อเป็นกรรมการผู้แทนผู้จ้างงานและกรรมการผู้แทนผู้รับงานไปทำที่บ้านในคณะกรรมการเรียงตามลำดับ

ข้อ ๒๓
ให้อธิบดีเสนอรายชื่อผู้แทนผู้จ้างงานและผู้แทนผู้รับงานไปทำที่บ้านฝ่ายละสามคนที่มีคะแนนเสียงมากที่สุดตามลำดับต่อปลัดกระทรวงแรงงานเพื่อเสนอรัฐมนตรีว่าการกระทรวงแรงงาน
แต่งตั้งเป็นกรรมการผู้แทนผู้จ้างงาน
หรือกรรมการผู้แทนผู้รับงานไปทำที่บ้านในคณะกรรมการ
กรณีผู้ที่ได้รับการคัดเลือกเป็นผู้แทนสามคนแรกเป็นเพศเดียวกันทั้งหมดให้อธิบดีเสนอรายชื่อผู้ที่ได้รับเลือกเพศตรงข้ามกับลำดับที่
๑ และลำดับที่ ๒ เป็นผู้ได้รับเลือกแทนลำดับที่ ๓
หากผู้ได้รับเลือกเป็นเพศเดียวกันทั้งหมด
ให้อธิบดีดำเนินการประชุมเพื่อเลือกกันเองเพิ่มเติมเพื่อให้ได้เพศตรงข้ามเป็นลำดับที่
๓ โดยให้นำความในหมวด ๒ หมวด ๓ และหมวด ๔ มาใช้บังคับโดยอนุโลม

ข้อ ๒๔
ในกรณีที่กรรมการผู้แทนผู้จ้างงานหรือกรรมการผู้แทนผู้รับงานไปทำที่บ้านพ้นจากตำแหน่งก่อนครบวาระ
ให้แต่งตั้งผู้แทนที่ได้รับคะแนนเสียงในลำดับถัดไปตามบัญชีรายชื่อสำรองในข้อ ๒๔
กรณีไม่มีบัญชีรายชื่อสำรองให้อธิบดีดำเนินการประชุมเลือกกันเองตามประกาศนี้
และให้นำความในหมวด ๒ ถึงหมวด ๔ มาใช้บังคับโดยอนุโลม
เว้นแต่วาระของกรรมการที่พ้นจากตำแหน่งก่อนครบวาระเหลืออยู่ไม่ถึงเก้าสิบวัน
จะไม่ดำเนินการประชุมเพื่อเลือกกันเองแทนตำแหน่งที่ว่างนั้นก็ได้


ประกาศ
ณ วันที่ ๙ พฤษภาคม พ.ศ. ๒๕๕๖
เผดิมชัย สะสมทรัพย์
รัฐมนตรีว่าการกระทรวงแรงงาน











ปริยานุช/ผู้จัดทำ
๑๔ มิถุนายน
๒๕๕๖

โชติกานต์/ผู้ตรวจ
๑ กรกฎาคม ๒๕๕๖





























[๑] ราชกิจจานุเบกษา
เล่ม ๑๓๐/ตอนพิเศษ ๖๙ ง/หน้า ๑๙/๑๐ มิถุนายน ๒๕๕๖